Rīgas Centrāltirgus
Koordinātas: 56°56′37″N 24°06′56″E﻿ / ﻿56.9436215°N 24.1154220°E﻿ / 56.9436215; 24.1154220 Centrāltirgus ir centrālais un lielākais Rīgas tirgus, kas atrodas pilsētas centrā, Latgales apkaimē, uz dienvidiem no pilsētas kanāla (Kārļa baseina), pretim Rīgas Starptautiskajai autoostai. No citām pusēm to ierobežo Lastādijas, Emīlijas Benjamiņas un Vilhelma Purvīša ielas. Mūsdienās tirgus ir iecienīta iepirkšanās vieta, kā arī interesanta apskates vieta tūristiem. Tas vēl joprojām ir viens no lielākajiem tirgus laukumiem Eiropas pilsētu centros, platībai ar tirgus statusu 2023. gadā veidojot 66 933 m2. Aptuvenais tirgus apmeklētāju skaits svārstās no 40 000 līdz 160 000 dienā.